En undsluppen og forvirret ko fik både skabt panik og trafikproblemer søndag på Varde-egnen, oplyser Syd- og Sønderjyllands Politi.

Koen hoppede ud af en indhegning i Vardes udkant og tog flugten ad landevejen.

- Vi får først en melding om, at der er en ko, der skaber køer ude på Vestre Landevej, hvor den løber forvildet rundt, siger Ole Aamann, vagtchef ved Syd- og Sønderjyllands Politi.

Meldingen kom omkring klokken 18:00 søndag aften.

Væltede toårig pige

Koen fortsætter sin springtur igennem en legeplads i byen, hvor den skaber panik, da den vælter en toårig pige og får trampet hende over hånden.

Den lille pige var heldig og slap formentligt uden alvorlige skader, men må nok en tur forbi skadestuen, siger vagtchefen.

På legepladsen skabte koen yderligere dramatik, men heldigvis kun materielle skader.

- Der er nogle på legepladsen, der tror, at de kan få fat på den her ko og holde den, men den begynder så at angribe dem.

- En kører en bil imellem, og så stanger koen bilen i stedet for. Bilen får buler og ridser, og koen stikker af ind over en mark. Man får så tilkaldt en jæger, der får den skudt, siger Ole Aamann.

/ritzau/